सनरायझर्स हैदराबादान इंडियन प्रिमीयर लिगेचे (आयपीएल) 19वे मॅचींत येजमान कोलकाता नायटरायडर्साक 23 धांवड्यांनी हारयलो.
 हांगाच्या इडन गार्डन्स मैदानाचेर जाल्ले मॅचींत सनरायझर्स हैदराबादान दिल्ले 229 धांवड्यांचे मोखीचो फाटलाव करतना कोलकाता नायटरायडर्साक निर्धारीत 20 ओव्हरींनी 7 विकेटी वगडावन 205 धांवड्यो करप शक्य जाल्यो.
 सनरायझर्साचें हें दुसरें जैत थारलें. ह्या जैता सयत ताचे चार गूण जाल्यात आनी तो गुणतकट्यांत सातवे सुवातेर आसा. कोलकाता नायटरायडर्सा वतीन मुखेली नितीश राणान सगल्यांत चड 75 धांवड्यो केल्यो. ताचे खेरीत फाटले मॅचींतलो हितो रिंकू सिंगान 31 बॉलांनी नाबाद 58 धांवड्यांचें योगदान दिलें. पूण, ह्या दोगां खेरीत कोलकाताच्या एकाय बॅट्समनाक व्हड खेळी करपाक जमली ना.
 मोखीचो फाटलाव करपी कोलकाताची सुरवात सामकी बाबत जाल्ली. एका वेळार ताणें 20 धांवड्यांचेर तीन विकेटी वगडायिल्ल्यो. पूण, नितीश आनी रिंकू हांणी जबरदस्त खेळपाचें दर्शन घडोवन पंगडाचो स्कोर 205 मेरेन पावयलो.
 ते पयलीं आयपीएल सुरू जावन दोन सप्तक लेगीत जाले. पूण, एकाय बॅट्समनाक शेंकडो मारपाक जमूंक नाशिल्लो. पूण, सनरायझर्स हैदराबादाचो ओपनर हॅरी ब्रुकान शेंकडो मारून अंदूंच्या आयपीएलांतलो शेंकड्याचो दुकळ सोंपयलो. ब्रुकान फकत 55 बॉलांनी आपलो शेंकडो पुर्ण केलो. ताच्या शेंकड्या नेटार हैदराबाद सनरायझर्सान 20 ओव्हरींनी 4 विकेटी वगडावन 228 धांवड्यो केल्यो. अंदूंच्या हंगामांतलो खंयच्याय पंगडान अजून मेरेन काडिल्लो हो सर्वोच्च स्कोर थारलो.
 टॉस हारल्या उपरांत पयलीं बॅटींग करपी हैदराबादाक ब्रुकान जबरदस्त सुरवात करून दिली. ताणें पयल्या बॉला सावन कोलकाताच्या बॉलरांचेर शेक दवरपाक सुरवात केली. ताणें फकत 32 बॉलांनी आपलो अर्द शेंकडो पुर्ण केलो. मजगतीं, मयंक अग्रवाल आनी राहुल त्रिपाठी हे रोखडेच बाद जाले. पूण, ब्रुकान कोलकाताच्या बॉलरांची बॉलींग फोडून काडप चालूच दवरिल्लें.
 मजगतीं, ब्रुकान मुखेली एडेन मार्करमा वांगडा 62 धांवड्यांची भागिदारी केली. मार्करमान 26 बॉलांनी 50 धांवड्यो केल्यो. हातूंत दोन चवक्यांचो आनी पांच सक्यांचो आस्पाव आशिल्लो.
 मार्करम बाद जाल्या उपरांत ब्रुक आनी अभिषेक शर्मा हांणी 72 धांवड्यांची भागिदारी करून पंगडाचो स्कोर दोनश्यां वयर पावयलो. अखेरेक निमाणे ओव्हरीच्या तिसऱ्या बॉलाचेर एकेडी धांवडी घेत ब्रुकान आपलो शेंकडो पुर्ण केलो.
 ब्रुकान 55 बॉलांनी शेंकडो पुर्ण केलो. हातूंत 12 चवक्यांचो आनी तीन सक्यांचो आस्पाव आशिल्लो.
 हे मॅची खातीर कोलकाता नायटरायडर्सान आपल्या पंगडांत एकूय बदल करूंक ना. पूण, अभिषेक वर्माचें पुनरागमन जालें. ताका वॉशिंग्टन सुंदराचे सुवातेर निमाण्या इकरांत सुवात दिली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 